梅根港欲泊不泊其况可想
作者：董嗣杲
朝代：宋

paragraphs: 梅港絕梅根，渺莽蘆與荻。
蘆荻揺北風，正逢霜雪激。
岸津只兩家，泥草落四壁。
何人舟欲進，想懼少遮羃。
我舟强來依，無故此涉歷。
所嗟浮寄人，見舟甚仇敵。
其說自和易，舉柱累梳剔。
舟子自髙鶱，呼月吹短笛。
同行更迂曠，索瓶倒餘瀝。
渾忘值危途，去住尚怵愓。
膽消羈思苦，此際誰拯溺。
慳囊縱有金，斗升何處糴。